Auslandsmissioune vun der Lëtzebuerger Arméi

D'Auslandsmissioune vun der Lëtzebuerger Arméi sinn international Asätz déi d'Lëtzebuerger Arméi am Optrag vun der NATO, der EU oder de Vereenten Natiounen ausféiert oder ausgefouert huet.


D'Friddensmissioune vun der Lëtzebuerger Arméi hunn offiziell ugefaangen, wéi d'Vereent Natiounen 1991 d'United Nations Protection Force (UNPROFOR) gegrënnt hunn, nodeems déi verschidden ethnesch Communautéiten am fréiere Jugoslawien hir jeeweileg Onofhängegkeet ugestrieft hunn, wat schlussendlech 1991 zum Biergerkrich gefouert huet.

D'Lëtzebuerger Arméi huet un dëser Missioun deelgeholl andeems hire Peloton an e belsche Batailloun integréiert gouf an en tëscht Abrëll 1992 an 1993 a Kroatie stationéiert war. D'Aufgab vun der Lëtzebuerger Arméi war fir de Waffestëllstand z'iwwerwaachen a fir ze kucken, datt et mam Entwaffe vun de lokale Milize viru géing.

Nom Zesummebroch vu Jugoslawien, gouf d'NATO Implementation Force (IFOR) a méi spéit d'NATO Stabilisation Force (SFOR) gegrënnt. De Grond heifir war, datt déi bosnesch Serben sech vu Bosnien-Herzegowina ofgespléckt hunn, d'Grënnung vun enger "Serbescher Republik" ugekënnegt hunn, an et dunn zum Krich koum. Dëse Konflikt huet tëscht 1992 an 1995 bal 100.000 Zivilisten d'Liewe kascht. D'Lëtzebuerger Arméi war tëscht 1996 an 2000 am Kader vun der IFOR an der SFOR an der Regioun stationéiert. D'Zil vun de Missioune war et fir ze verhënneren, datt de Konflikt nees opflame géif.


Déi bis elo(Stand: 2025) längst Friddensmissioun vu Lëtzebuerg war am Kosovo, nodeems déi albanesch Communautéit, déi am Kosovo an der Majoritéit war, hir Onofhängegkeet gefuerdert huet an 1998 géint d'serbesch Regierung virgaangen ass an et zu engem bluddege Biergerkrich koum.

D'NATO huet am Juni 1999 d'Kosovo Force (KFOR) gegrënnt an am August 1999 koumen déi éischt Lëtzebuerger Zaldoten am Kosovo un, wou s'an eng belsch Eenheet integréiert goufen. Et war och eng spezialiséiert Opklärungsunitéit vun der Lëtzebuerger Arméi am Kosovo am Asaz.

D'Lëtzebuerger Arméi huet 18 Joer laang (vun 1999 bis 2017) un der Friddensmissioun am Kosovo deelgeholl a ronn 1.200 Lëtzebuerger Zaldoten hu sech reegelméisseg do ofgeléist. De 15. Oktober 2017 ass den 52. Kontingent hannescht op Lëtzebuerg komm.

Den 1. Abrëll 2025 ass dunn e Benelux-Contigent mat siwe Lëtzebuerger, fënnef Belsch an engem Hollänner an de Kosovo gestart, fir do ë. a. de Loftraum z'iwwerwaachen.


No den Terroruschléi vum 11. September 2001 an Amerika gouf 2001 d'International Security Assistance Force (ISAF) a méi spéit (2015) d'Resolute Support Mission (RSM) an d'Liewe geruff. Tëscht 2003 an 2021 war d'Lëtzebuerger Arméi och mat zwou Missiounen an Afghanistan am Asaz. Am Kader vun der ISAF-Missioun huet se gehollef fir d'Sécherheet vun der militärescher Zon um Fluchhafe vu Kabul ze garantéieren. Méi spéit hat se d'Aufgab fir d'Loftbasis zu Kandahar ofzesécheren; déi Missioun goung bis Abrëll 2014. Vun 2015 un huet d'RSM sech drëm bekëmmert fir afghanesch Truppen a Sécherheetsleit ze trainéieren. Vu Juni 2015 bis Mee 2021 waren d'Lëtzebuerger zu Mazar-i-Sharif am Norde vun Afghanistan stationéiert fir déi Aufgab z'erfëllen.

Wéi dunn d'Taliban am August 2021 zeréckkomm sinn, huet d'Lëtzebuerger Arméi bei der Evakuéierungsmissioun Operation Red Kite gehollef, mam Zil fir Leit mat Verbindungen zum Grand-Duché oder der Belsch, gradewéi afghanesch Staatsbierger déi Verbindunge mat den alliéierte Kräften oder internationalen Organisatiounen haten, z'evakuéieren. Am Ganze goufen 23 Evakuatiounen duerchgefouert bei deenen 1.412 Leit ausgeflu goufen. Zwee Lëtzebuerger Militärpilote waren un dëser Missioun bedeelegt.


Vun Oktober 2006 bis Oktober 2014 huet d'Lëtzebuerger Arméi bei der United Nations Interim Force in Lebanon (UNIFIL) deelgeholl, enger Observatiounsmissioun vun de Vereenten Natiounen, déi 1978 gegrënnt gouf, nodeems d'israeelesch Arméi de Libanon attackéiert hat. 2006 ass e Konflikt tëscht der Hisbollah an Israel ausgebrach, wat mat sech bruecht huet, datt d'UNIFIL Missioun erweidert gouf fir der Bevëlkerung Hëllefsliwwerungen zoukommen ze loossen an d'Flüchtlinge bei hirem Retour ze schützen.

Déi ursprénglech Missioun war et, fir de Réckzuch vun den israeeleschen Truppen aus dem Südlibanon z'iwwerwaachen, ze hëllefe fir de Fridden an d'Sécherheet ze restauréieren an d'libaneesesch Regierung z'ënnerstëtze fir hir Autoritéit zeréckzekréien


Tëscht 2006 an 2015 waren d'Lëtzebuerger mat 26 Rotatiounen an der European Union Security Sector Reform Mission (EUSEC) an der Demokratescher Republik Kongo am Asaz. Et goung drëm, fir e Verdeedegungsapparat opzebauen, fir d'Sécherheet vun der Bevëlkerung ze garantéieren. Vun 2012 bis Juni 2015 huet e pensionéierte Lëtzebuerger Offizéier d'Missioun geleet.


Am Tschad waren d'Lëtzebuerger vun 2008 bis 2009 an der European Union Military Operation in Chad and the Central African Republic (EUFOR Tchad/RCA) mat derbäi.


Vun 2013 bis 2020 ware s'un der European Union Training Mission Mali (EUTM Mali) bedeelegt. Am Joer 2020 huet d'EU decidéiert, d'Missioun ze verlängeren, se gouf dunn awer wéinst der Verschlechterung vun der Sécherheetssituatioun am Abrëll 2022 virzäiteg op en Enn bruecht.

 Krich an der  
Lëtzebuerg ass och un der NATO-Kampfgrupp NATO Enhanced Forward Presence (eFP) bedeelegt: zënter 2017 a Litauen an zënter 2023 a Rumänien. D'eFP-Litauen ass eng Reaktioun op déi russesch Annexioun vun der Krim 2014 an déngt dozou, d'baltesch Staaten a Polen ze schützen.

No der russescher Attack op d'Ukrain am Februar 2022 gouf d'Missioun op Bulgarien, Ungarn, Rumänien an d'Slowakei ausgedeent. D'Lëtzebuerger Arméi ass an enger belscher Unitéit integréiert an an engem multinationale Batailloun ënner däitschem Kommando a Litaue stationéiert.

Am Moment(Stand: 2025) sinn a Rumänie 27 Lëtzebuerger ënner franséischem Kommando am Militärlager Cincu, 200 Kilometer vun der ukrainescher Grenz ewech, stationéiert. Hir Aufgab ass et, fir un Übungen an Trainingsmissiounen deelzehuelen, déi zur Ofschreckung an, wann néideg, zur Verdeedegung vun den NATO-Memberlänner bäidroen.

En Deel vun dëser Unitéit soll awer nach am Laf vum Joer op Lëtzebuerg zeréckkommen, fir e Joer laang op den neie Gefierer vun der Arméi ze trainéieren.

Zënter 2022 huelen d'Lëtzebuerger och un der European Union Military Assistance Mission Ukraine (EUMAM) deel, déi am November 2022 vun der EU als Reaktioun op déi russesch Offensiv an der Ukrain gegrënnt gouf. D'Zil vun der Missioun ass ë. a. d'Ausbildung vun der ukrainescher Arméi. D'Lëtzebuerger trainéieren aner europäesch Länner, déi un der Missioun deelhuelen, absënns an de Beräich vun der cheemescher, biologescher, radiologescher an nuklearer Verdeedegung. De Grand-Duché hëlleft och beim Raume vu Minnen an an der Rettungsmedezin.

Zënter 2019 ass Lëtzebuerg och en Deel vun der NATO Joint Task Force, déi sech aus Land-, Loft-, Marinn- a Spezialunitéiten zesummesetzt. D'Lëtzebuerger Arméi bedeelegt sech zesumme mat Däitschland, Holland an Norwegen un der Landkomponent. D'Arméi ass do mat ronn 40 Zaldoten an engem Dronen-Departement involvéiert.

Zënter dem 1. Januar 2025 ass och d'Lëtzebuerger Arméi och an der EU Battlegroup mat agebonnen, a stellt Satellittekommunikatioun zur Verfügung.
 Quell vum Artikel, wou net anescht uginn: Iwwersetzung vun: Alexandra Thill, An diesen Auslandsmissionen hat sich die Luxemburger Armee bisher beteiligt, Luxemburger Wort, 24. Mäerz 2025, S. 6-7

Kategorie:Lëtzebuerger Arméi